**NOTĂ INFORMATIVĂ**

**la proiectul hotărîrii Guvernului pentru modificarea**

 **Regulamentului cu privire la sistemele speciale de telecomunicaţii**

 **ale Republicii Moldova**

Proiectul Hotărîrii Guvernului pentru modificarea Regulamentului cu privire la sistemele speciale de telecomunicaţii ale Republicii Moldova este elaborat în scopul asigurării unui climat concurenţial favorabil pe piaţa comunicaţiilor electronice, în cazul dat a S.A. „Moldtelecom”, precum și pentru garantarea funcționalității mecanismelor firești de activitate a unei întreprinderi cu scop lucrativ în condițiile economiei de piață.

Necesitatea elaborării proiectului respectiv este condiţionată de povara financiară suportată de S.A. „Moldtelecom” pe motivul neacoperirii costurilor pentru oferirea serviciilor sale de mentenanţă prin intermediul infrastructurii sale a cablurilor beneficiarilor, menţionaţi în pct.26 din Regulamentul cu privire la sistemele speciale de telecomunicaţii ale Republicii Moldova, şi anume: cablurile Serviciului de Informaţii şi Securitate al Republicii Moldova (SIS), Departamentul Poliţiei de Frontieră al Ministerului Afacerilor Interne (DPF al MAI) şi Î.S.„Centrul de Telecomunicaţii Speciale” (CTS). Astfel, numai pentru perioada ultimului an - 2016, S.A.„Moldtelecom” a prestat de facto servicii pentru aceste entităţi (SIS, DPF al MAI și CTS) în sumă de **10401,8** **mii lei,** situaţie redată în tabelul nr.1.

S.A.„Moldtelecom” fiind desemnată în anul 2011 de către ANRCETI în calitate de furnizor cu putere semnificativă pe piața accesului cu ridicata la infrastructura de rețea la un post fix stabilit, calculul costului serviciilor prestate s-a efectuat în baza tarifelor aprobate de regulator, care se aplică și se vor aplica în continuare în condiții nediscriminatorii pentru toți ceilalți subiecți, care utilizează infrastructura întreprinderii.

Tabelul nr. 1

|  |  |  |  |  |  |
| --- | --- | --- | --- | --- | --- |
| Nr. d/o | Denumirea autorităţii | Lung. cab în canalizări (km) | **Suma anuală, fără TVA**(mii lei) | **TVA****(mii lei)** | **Total** |
|  | CTS | 207.0 | 2765,0 | 553,0 | 3318 |
|  | SIS | 254.3 | 5039,9 | 1007,9 | 6047,8 |
|  | MAI | 55.7 | 863,3 | 172,7 | 1036,0 |
|  |  |  | 8668,2 | 1733,6 | 10401,8 |

În urma efectuării analizei situaţiei create, prin prisma prevederilor legislaţiei în vigoare şi a Statutului S.A.„Moldtelecom”, întreprinderea dispune de independenţă juridică, comercială, financiară şi organizaţională.

Astfel, potrivit art. 1 alin.(1 ) al Legii nr. 845-XII din 03.01.1992 cu privire la antreprenoriat şi întreprinderi, antreprenoriatul este activitatea desfăşurată cu scopul de asigurare a unei surse permanente de venit.

 Astfel, cu titlu de exemplu menţionăm că, ÎS CTS având statut de întreprindere şi fiind autorizată în calitate de furnizor de servicii de comunicaţii electronice, acţionează ca un concurent al S.A.„Moldtelecom” pe piaţa serviciilor de comunicaţii electronice din ţară. Totodată, se reiterează că S.A.„Moldtelecom” oferă CTS infrastructura sa cu titlul gratuit, suportând cheltuieli de întreţinere nejustificate din punct de vedere economic.

În aceste condiţii se constată că, S.A.„Moldtelecom” este supusă unei vădite concurenţe neloiale pe piaţa serviciilor comunicaţiilor electronice.

Potrivit prevederilor din Legea concurenței nr. 183 din 11.07.2012 şi a Tratatului privind funcţionarea Uniunii Europene din 25 martie 1957, prevederilor Regulamentului (CE) nr.1/2003 al Consiliului din 16 decembrie 2002 privind punerea în aplicare a normelor de concurenţă prevăzute la articolele 81 şi 82 din Tratat, constituie un act de concurenţă neloială orice act de concurenţă contrar practicilor cinstite în materie industrială sau comercială.

Astfel, S.A.„Moldtelecom” este supusă unui eventual risc de a i se invoca prejudicierea intereselor acţionarului unic – Statul - pe motivul neacoperirii costurilor pentru mentenanţa în canalizarea sa a cablurilor SIS, DPF al MAI şi CTS. La apariţia acestei situaţii, S.A.„Moldtelecom” nu va mai putea garanta prestarea serviciilor de utilizare a infrastructurii sale.

În consecinţă, apobarea prezentului proiect va contribui la buna desfăşurare a activităţii economice a S.A.„Moldtelecom”, va asigura promovarea concurenţei efective, loiale şi echitabile pe piaţa comunicaţiilor electronice în condiţiile legislaţiei în vigoare și nu va afecta securitatea și activitatea entităților care utilizează serviciile și infrastructura S.A.„Moldtelecom”.

În acest sens este de menționat că modificările propuse nu vor atinge obligativitatea oferirii de către S.A.„Moldtelecom” în continuare a infrastructurii sale pentru necesitățile autorităților Statului care asigură prestarea serviciilor în domeniul sistemelor speciale. Totodată Ministerul Finanțelor urmează să prevadă, la rectificarea bugetului de stat pe anul 2017, mijloacele financiare necesare pentru acoperirea cheltuielilor legate de contractarea serviciilor menționate.

În vederea respectării prevederilor Legii nr.239 din 13 noiembrie 2008 privind transparenţa în procesul decizional, proiectul a fost plasat şi poate fi accesat pe pagina web oficială a Ministerului Economiei (compartimentul „Transparenţa”, directoriul „Consultări publice/Anunţuri de proiecte şi consultări publice”) dar şi pe portalul guvernamental particip.gov.md.

**Viceprim-ministru,**

**ministrul economiei Octavian CALMÎC**